Saveznici u Drugom svjetskom ratu
Saveznici u Drugom svjetskom ratu ili Savezničke sile jest termin za države koje su se tokom 2. svjetskog rata borile protiv Sila Osovine. Savez je uspostavljen sa namjerom da se zaustavi njemačka, italijanska i japanska agresija tokom rata koji je otpočeo napadom Nacističke Njemačke na Slobodni grad Gdanjsk. Antinjemačka koalicija na početku rata (1. septembar 1939.) sastojala se od Francuske, Poljske i Velike Britanije kojima su se uskoro pridružile članice Commonwealtha (Kanada, Australija, Novi Zeland, Newfoundland i Južna Afrika). Nakon što je početkom rata sarađivao s Njemačkom u podjeli Poljske, dok je u preostalim sukobima Saveznika i Sila Osovine ostajao neutralan, Sovjetski Savez se pridružuje Saveznicima tek u junu 1941. godine nakon što je napadnut od strane Njemačke i njenih saveznika u operaciji Barbarossa. SAD su se pridružile savezu u decembra 1941. nakon japanskog napada na Pearl Harbor, čime se formira neformalna "Velika trojka" sastavljena od lidera Velike Britanije, SSSR i SAD-a koji će donositi političke poteze ključne za tok rata i njegov krajnji ishod. Drugi ključni saveznici uključivali su Kinu, Indiju, Holandiju, Norvešku, Jugoslaviju, slobodne dijelove Francuske i dr.